آزمانک ” پولنگ،، عارف رحیم)
مئے بُنکی ھنکینءِ بَرگءَ رندغلامیں واجہ کارانی ھَنچیں کارپد بندات بیت انت کہ آہاں غلامیں بلوچ ءِقومی دود ءُ ربیدگ ءُ ھزاراں سالءِروایت پچ گرگ ءِجھدکت ءُ سوبین بیت انت-علم ءُ ادب دوست بہ بنت یا کہ پروفیشنل مردم بہ بنت یازانتکار-بلےآ چہ وتی قومی راھبنداں بے ھیال انت، ایشیءِسبب ہمیش انت کہ ما تنے وھدی فکری عمر ءَ سر نہ بیتگیں کہ مئے وانندہیں مردم وتی دود ءُ ربیدگ ءِ ھیال ءَ بہ دارنت،
دھکان چارک ءِچُکّ دینارگوں ھمےفکرانی دریاءَاُژناگءَات-آھمےفکرءَات کہ اےدَؤرءَ مئےقومی تحریک زورءَانت، ھرنیمگءُھر دمگءَبلوچءُآئیءِماتیں سرزمینءِسرابلوچ ءِجندءِبیرک جَنگ بیگءَانت، ھمک نیمگءَ جلسہ جلوس انت-کِشک بند ءُ موٹلانی روگ آہگ ھمک دومی روچءَبندبیگءَانت- جاورچہ بالادستیں ھاکمانی دستءَدرآہگا اتنت-پولیس گِر ءُ دار ءَ بےسوب انت، اے دگہ ھکومتی ادراہ بےوس انت-ھمےنیامءَ ماتکوھاں مِڑوکیں بلوچ سرمچانی نمدی یے پہ ڈنّی مردمانی درآہگ ءِ بابتا شِنگ بوت-چہ ھلک ءَ ریش سا ءُ مِید چنوک پہ وتی بُنکی ھنکیناں رھادگ بیت انت-موٹلانی موٹلانی مستری، ویلڈنگ کارکنوک دُراہ گار بوت انت، بازیں غیر سرکاری کمپنی آنی درآمدیں نمائندہاں بلوچ ھندانی آہگ یلہ کت،شیر، بسکوٹ، چٹنی، پُدنی ءُ درمانیءُ اےدگہ کمنپی آں
وتی نمائیندہاں بلوچ سرزمین ءِ سرا دیم دیگ بند کتنت-سرانی ٹاپ کنائینوک، موٹلانی واھند، شیروارءُپُدنی وار، درمان جاھانی واھند ءُ ڈاکٹر پریشان بیت انت- ہمے نیام ءَ چہ درستاں پیش بلوچیں حجاماں وتی کار بندات کت-گاریں بلوچیں مستری ھم چہ لوگاں ءُ ساقی خانہ آں دراتکنت-شیر، پدنی ءُ درمانی کمپنی آں پہ وتا ھمے ھند ءُ دمگاں بلوچ نمائندھانی زلورت کپت-
دینار ءَ اے گپّ شرّی ءَ یات ات کہ آئی ءَ وتی سندپہ شیرءِکمپنیءَدیم دات انت ءُآ قبول بوت-آ گَل ءَ بال بیتگ ات کہ اینچو سالءَپدمنی وڑیں وارےءَکارےرستگ کہ نوں مئے واری ءُ نیزگاری کم بیت ءُ یک وشیں زندے بندات کنیں-
آئی ءَ وتی کار بندات کت-بلے اےدؤر ءَ نہ بلوچ حجامءَپہ سرءِکُوٹ کنگءَکسےرست نہ ریشءِساھگ ءَ-مستری ھم وتی کاپِرءِ چیرءَ مکسگ جنگ ءَ اتنت، درمان، شیر ءُ پدنیانی کمپنی آں وتی نمائیندہ ھم داشت انت، بلےدکان واھند کہ مہاجر ءِ ءُ دَری زبانءِگُشوکیں مردمانی دستءَشیرءِ زیرگءَ سیر نہ بیتگ اتنت، نوں آھاں شیر زیرگ بندکت-درمانءِ ھما کمپنی نمائیندہ ءَکہ درآمدءُغیر زبانے بیتگ ات-ڈاکٹرآئیءَ شریں وڑےءَ پیش اتکگ اتنت کہ اے سی یے دنت ءُ لوگ ءَ رنگ روگن کنت-بلے وتی برات ءِ ءُ ھم زبانیں نمائیندہاں وتی کلینکءِتوکءَپُترگءَنئیلیت، ءُ آئی ءَ گشیت دری زبان ءَ ھبر بکن-
دینارءَوتی فکرآسرءَسرکت ءُ اے نوکیں ءُ دیما رؤکیں زمانگ ءَ ما وتارا باشعور، زانتکار ،وانندہ ءُ پروفیشنل زانیں، بلے اے فکر مئے قوم ءِ پروفیشنل مردمانی مازہ ءَ نئیت کہ مارا غلامیں زوراوراں لالچ داتگ ءُ مئے قومی دود ءُ ربیدگءُبرات دوستیءِ بالاد پولنگ کتگ ءُ تنےوھدی ءُ تاں آؤکیں بازیں وھدے ءَ اے پولنگ چہ مئےسرانہ چُٹّ ایت-ما ڈاکٹر ءُ انجینئر ھم بہ بئیں، زانتکار ءُ سرپد بہ بئیں-علم دوست ءُ نامی ایں استاد ءُ کْوھنیں انقلابی بہ بئیں-بلےمئےاے پولنگ دور نئیت-شیرکمپنی ءِ نمائندہ وتی فکر ءِ آسر ءَ رست ءُ وتی استعفیٰ ءِ کاگد دستخط کت-
٭٭٭٭٭٭٭٭٭٭٭٭٭٭٭
پَہ باسک کتابجاہ ءَ دیم ءَ یاروک طارق پشوکانی